ངའི་བྱིས་དུས་ཀྱི་དྲན་པས་ཟིན་ཚད་ནས་རྨོ་མོ་ལགས་ནི་རྒྱུན་པར་སྨན་དང་གནམ་ཁབ་ལ་བསྟེན་པའི་ནད་པ་ཞིག་ཡིན་ལ།དེའི་ཁར་གློ་བ་མི་བདེ་བས།ཆམ་པ་དྲོས་འཁྱག་ཙམ་བྱུང་ནའང་གློ་ལུ་དྲག་ཏུ་ལངས་ཏེ།ཉིན་ལ་ཟས་ཀྱི་ཡི་ག་ཞན་ཞིང་མཚན་ལ་གཉིད་ཀྱི་བདེ་བ་དང་བྲལ།ང་ནི་ཆུང་དུས་ནས་རྨོ་མོ་ལགས་ཀྱི་གམ་ནས་འཚར་ལོངས་བྱུང་ཞིང་།རང་ལོ་བཅུ་དྲུག་བར་དུ་རྨོ་མོ་ལགས་དང་ལྷན་དུ་ཉལ་ནས་འོངས་པ་ཡིན།དེ་དུས་སུ།རྨོ་མོ་ལགས་ཀྱི་སྔས་འགྲམ་དུ་རྒུན་འབྲུམ་སྐམ་པོ་བཅུག་ཡོད་པའི་རས་ཀྱི་ཁུག་མ་ཞིག་བཞག་ཡོད་ཅིང་།རྨོ་མོ་ལགས་ཀྱིས་མཚན་མོའི་སྐབས་སུ་རྒྱུན་པར་རས་ཀྱི་ཁུག་མ་དེའི་ཁ་ཕྱེ་ནས།རྒུན་འབྲུམ་སྐམ་པོ་རྡོག་འགའ་ཁ་ནང་དུ་འཕངས་འགྲོ་ཞིང་།བྱིས་བློ་མ་ཡལ་བའི་ངས་ནི་རྨོ་མོ་ལགས་ཀྱིས་ལྐོག་ཟས་བྱེད་ཀྱིན་འདུག་བསམས་ནས་མིག་རིག་རིག་གིས་ལྟ་དུས།རྨོ་མོ་ལགས་ཀྱིས་རྒུན་འབྲུམ་སྐམ་པོ་རྡོག་འགའ་ང་ཡི་ལག་མཐིལ་དུ་འཇོག་པ་དང་།ངས་ནི་མྱུར་མོར་གོ་རེ་ཟ་བ་བཞིན་ལྡད་ཞོར་དང་མིད་ཞོར་བྱས་པ་ཡིན།